RAPORT AL COMISIEI CĂTRE PARLAMENTUL EUROPEAN ȘI CONSILIU privind punerea în aplicare, funcționarea și eficacitatea domeniului de prim nivel .eu /* COM/2013/0804 final */





RAPORT AL COMISIEI CĂTRE PARLAMENTUL EUROPEAN ȘI CONSILIU privind punerea în aplicare, funcționarea și eficacitatea domeniului de prim nivel .eu (Text cu relevanță pentru SEE) 1. Context În aprilie 2013, domeniul de prim nivel .eu (Top-Level Domain – TLD .eu) a împlinit șapte ani de existență. În decursul acestei perioade, TLD .eu a devenit cel de-al unsprezecelea domeniu de prim nivel (TLD) și al șaselea domeniu național de prim nivel (country code Top­Level Domain - ccTLD) ca mărime din întreaga lume. Poziția TLD .eu a scăzut ușor comparativ cu anii anteriori ca urmare a campaniilor agresive de marketing ale altor două TLD-uri, și anume .tk și .cn. Cu peste 3,7 milioane de înregistrări, TLD .eu a devenit o opțiune apreciată de europeni în momentul alegerii unui nume de domeniu pentru prezența lor pe internet. Prezentul raport către Parlamentul European și Consiliu privește punerea în aplicare, funcționarea și eficacitatea TLD .eu în ultimii doi ani. În conformitate cu articolul 8 din Regulamentul (CE) nr. 733/2002 privind punerea în aplicare a domeniului de nivel 1 „.eu”, Comisia prezintă un raport Parlamentului European și Consiliului în termen de un an de la adoptarea regulamentului și, ulterior, din doi în doi ani. Prezentul raport urmează celor din 2007[1], 2009[2] și 2011[3] și se referă la evoluția TLD .eu în perioada 1 aprilie 2011 – 31 martie 2013. 2. Cadrul juridic și principiul de bază al tld .eu TLD .eu a fost instituit prin următoarele acte juridice: – Regulamentul (CE) nr. 733/2002 of al Parlamentului European și al Consiliului din 22 aprilie 2002 privind punerea în aplicare a domeniului de nivel 1 „.eu” (astfel cum a fost modificat)[4] (regulamentul-cadru); – Regulamentul (CE) nr. 874/2004 al Comisiei din 28 aprilie 2004 de stabilire a normelor de politică publică privind punerea în aplicare și funcțiile domeniului de nivel superior „.eu” și a principiilor de înregistrare (astfel cum a fost modificat)[5] (regulamentul PPR). În perioada de referință, Regulamentul (CE) nr. 560/2009 al Comisiei, care a modificat Regulamentul (CE) nr. 874/2004 al Comisiei pentru a introduce numele de domeniu internaționalizate (IDN) în cadrul TLD .eu, a făcut obiectul unei rectificări în vederea corectării erorilor evidente din lista cu numele de domenii rezervate din anexă. Rectificarea a fost adoptată la 20 martie 2012. Registrul selectat de Comisie[6], EURid (Registrul European al Domeniilor de Internet), este responsabil pentru organizarea, administrarea și gestionarea TLD .eu. EURid este o organizație independentă, care ia toate deciziile necesare în mod autonom, în conformitate cu regulamentul-cadru[7]. La momentul elaborării prezentului raport, serviciile Comisiei evaluau necesitatea de a modifica Regulamentul (CE) nr. 874/2004 al Comisiei pentru a include dispoziții legate de asocierea homoglifelor, aderarea Croației la UE și faptul că Serbia, Muntenegru și Fosta Republică a Iugoslaviei (fYRoM) sunt, în prezent, țări candidate la UE, accesul membrilor AELS/SEE pentru a înregistra nume în cadrul .eu, precum și corectarea unor nume rezervate care conțin caracterul german S (ß) și litera finală grecească Sigma (ς). 3. Înregistrarea și utilizarea numelor de domeniu .eu În perioada de referință, TLD .eu a continuat să crească în mod constant, urmând tendința celorlalte TLD-uri naționale din Europa. TLD .eu a atins un număr de 3,7 milioane de înregistrări, devenind cel de-al unsprezecelea TLD din lume ca mărime și cel de-al patrulea ccTLD din Europa ca popularitate. Aceasta înseamnă o creștere de 0,3 milioane de înregistrări de la ultimul raport prezentat Parlamentului European și Consiliului. În Europa, numai .de (Germania), .uk (Regatul Unit) și .nl (Țările de Jos) rămân pe o poziție mai puternică în ceea ce privește numărul de înregistrări. La nivel mondial, .com, .net, .org și .info, precum și cele două ccTLD-uri .tk pentru Tokelau și .cn pentru China au mai multe înregistrări (a se vedea anexa 1). Cele mai mari piețe pentru domeniul .eu sunt Germania (30,4 %), Țările de Jos (13 %), Franța (9,1 %), Regatul Unit (9 %) și Polonia (6,5 %) (a se vedea anexa 4). Piața .eu a înregistrat fluctuații în mai multe țări europene. Cu toate acestea, în pofida crizei economice și financiare, TLD .eu și-a consolidat creșterea și a înregistrat chiar o performanță mai bună în unele țări. Rata de reînnoire a numelor de domeniu .eu rămâne la o medie de 80 % comparativ cu o valoare medie de 73 % la nivelul sectorului. Rivalitatea din cadrul sectorului s-a intensificat în ultimii 5 ani, ca urmare a liberalizării unor ccTLD-uri și a introducerii sau a redenumirii unor TLD-uri existente, de exemplu .co, .me. În plus, apariția a peste 1 000 de noi domenii generice de prim nivel (gTLD) va reprezenta un șoc imens pe piață și ar putea perturba modelele existente de afaceri, intensificând și mai mult rivalitatea din cadrul sectorului. Având în vedere tendințele istorice și situația actuală de pe piață, obiectivul EURid este de a menține o rată de creștere constantă de aproximativ 5-8 % pe an. Registrul elaborează un plan anual de marketing și comunicare menit să contribuie la atingerea obiectivelor. 4. Nume de domeniu internaționalizate (IDN) 4.1. IDN-uri .eu Introducerea IDN-urilor ca domeniu de prim nivel, și anume, în partea dreaptă a punctului final dintr-un nume de domeniu, intră în competența ICANN[8]. La 16 noiembrie 2009, ICANN a lansat procedura accelerată de atribuire a IDN-urilor ca domenii naționale de prim nivel[9] pentru a facilita introducerea extensiilor TLD naționale (de exemplu, .gr, .bg, .eu) care utilizează alte caractere decât cele latine (de exemplu, chirilice, grecești, arabe și chinezești). Procesul se desfășoară în trei etape: (i) registrul unei țări, care beneficiază de sprijinul comunității din domeniul internetului de pe teritoriul său (criteriul „sprijinului comunitar”), depune o cerere în vederea operării unei „serii” IDN [și anume, o versiune a extensiei TLD naționale (cc) în alte caractere decât cele latine], motivând alegerea făcută (criteriul „pertinenței”); (ii) seria solicitată este ulterior evaluată de ICANN, care o înaintează unui comitet independent în vederea verificării existenței unui posibil conflict cu serii TLD existente (criteriul „lipsei confuziei”); (iii) odată aprobată, noua serie este alocată registrului („delegare”). În mai 2010, EURid a depus o cerere la ICANN în vederea începerii înregistrării versiunilor TLD .eu în alfabetul chirilic și grec. Cererea sa se baza pe solicitările trimise Comisiei de către Cipru, Grecia și Bulgaria[10] conținând versiunile preferate de acestea ale extensiei .eu (.ευ în limba greacă și, respectiv, .ею în alfabetul chirilic). ICANN a confirmat îndeplinirea primelor două criterii (sprijin comunitar și pertinență). În februarie 2012, IANA/ICANN a informat EURid că evaluarea seriei în alfabetul chirilic (.ею) fusese încheiată cu succes, dar că seria în limba greacă nu a trecut de etapa evaluării tehnice a procesului pe motiv că aceasta este „fie identică din punct de vedere vizual, fie ușor de confundat din punct de vedere vizual cu cel puțin trei serii ISO 646-BV „eu”, „ev” și „ev””. Comisia a solicitat EURid să suspende posibila cerere de delegare a seriei în alfabetul chirilic (.ею) până la soluționarea aspectelor legate de seria în limba greacă (.ευ), întrucât aceasta ar putea fi interpretată drept o acceptare a deciziei ICANN. În august 2012, EURid a prezentat ICANN un studiu privind reprezentarea vizuală a seriei în limba greacă (.ευ). Pe baza neuroștiințelor cognitive, studiul a concluzionat că posibilitatea ca seria în limba greacă (.ευ) să fie confundată cu seriile menționate în evaluarea ICANN era foarte mică, mai ales dacă se aplică abordarea conform căreia alfabetul de nivel 2 trebuie să corespundă alfabetului de prim nivel. Între timp, Organizația de sprijinire a numelor de domenii naționale (Country Code Names Supporting Organisation – ccNSO) a realizat progrese în ceea ce privește procesul de dezvoltare a politicilor în legătură cu procedura accelerată de atribuire a IDN-urilor ca domenii naționale de prim nivel, introducând o procedură de contestație pentru seriile respinse astfel încât acestea să poată fi reevaluate de către un grup de experți lingviști. La momentul elaborării prezentului raport, recomandarea ccNSO de a revizui procesul de atribuire a IDN-urilor ca domenii naționale de prim nivel se afla în etapa de vot în cadrul Consiliului ccNSO, iar ulterior aceasta va fi prezentată membrilor ccNSO și Consiliului ICANN pentru continuarea procedurii de vot. 5. Funcționarea registrului 5.1. Registrul În 2003, EURid a fost desemnat de către Comisie ca registru .eu în urma unei cereri de exprimare a interesului[11]. La 12 octombrie 2004, Comisia și EURid au încheiat un contract de concesiune de servicii, care a fost reînnoit în 2009 până la 12 octombrie 2014. EURid este o organizație europeană non-profit cu sediul principal la Diegem (Belgia) și birouri regionale în Stockholm, Praga și Pisa[12]. 5.2. Relațiile cu operatorii de registru Registrul .eu nu poate funcționa în sine ca operator de registru[13]. Prioritatea principală a EURid rămâne aceea de a furniza servicii de calitate celor 780 de operatori de registru acreditați ai acestuia. Numărul operatorilor de registru acreditați a scăzut în ultimii doi ani ca urmare a consolidării conturilor câtorva operatori de registru. EURid evaluează în mod regulat gradul de satisfacție al operatorilor de registru .eu. Potrivit ultimului sondaj privind gradul de satisfacție cu privire la domeniul .eu, realizat în trimestrul 4 din 2012, 95 % dintre operatorii de registru care au participat la sondaj s-au declarat fie satisfăcuți, fie extrem de satisfăcuți (2011: 93 %). 80 % au oferit o notă de cel puțin 8 din 10 atunci când au fost întrebați dacă ar prefera să utilizeze în continuare EURid mai curând decât să se transfere la un alt furnizor. Investiția într-un domeniu .eu continuă să fie considerată una solidă, iar această percepție s-a îmbunătățit, de asemenea, în partea superioară a clasamentului (47 % dintre clienții intervievați au evaluat acest aspect cu cel puțin 8 din 10 comparativ cu 44 % în 2010). De asemenea, EURid a început să interacționeze cu mediile sociale ale comunității operatorilor de registru, inclusiv Facebook, Twitter și canalul YouTube[14], unde pot fi vizualizate peste 100 de videoclipuri cu mărturii despre TLD .eu. În ultimii doi ani, registrul a lucrat la: introducerea unor modificări ale procedurilor comerciale și de transfer care au intrat în vigoare începând cu 21 noiembrie 2012; caracteristica de blocare a registrului care adaugă un nivel suplimentar de securitate numelor de domeniu .eu; lansarea înregistrărilor multianuale la 7 aprilie 2011 (în cursul primului trimestru din 2013, au fost efectuate 6 466 de noi înregistrări pe o perioadă mai mare de un an; acestea au reprezentat 3,1 % din totalul înregistrărilor noi din primul trimestru, în concordanță cu numărul de înregistrări multianuale din cadrul altor TLD-uri); și oferirea de noi servicii operatorilor săi de registru. În ultimii doi ani, registrul a încheiat parteneriate cu operatorii săi de registru în vederea promovării TLD .eu prin intermediul programului cofinanțat de marketing și al altor scheme de stimulente. Programul s-a bucurat de un succes din ce în ce mai mare în rândul operatorilor de registru, fiind preluat, de asemenea, și de alte registre. În plus, registrul a lucrat la creșterea gradului de sensibilizare cu privire la TLD .eu prin lansarea unor acțiuni de afișare dedicate și prin derularea unei campanii prin panouri publicitare în patru aeroporturi europene (Bruxelles, Copenhaga, Milan Linate și München). Toate campaniile sunt prezentate pe website-ul special de marketing al registrului (ambitionhasanaddress.eu), unde utilizatorii de internet pot vedea mărturii din partea întreprinderilor sau a persoanelor care au ales un nume de domeniu .eu pentru a se prezenta și/sau pentru a-și prezenta produsele în mediul virtual. 5.3. Situația financiară Situația financiară a registrului TLD .eu a rămas stabilă în perioada de raportare. Soliditatea financiară a registrului este un element-cheie în asigurarea credibilității domeniului .eu. Comisia analizează îndeaproape situația financiară a registrului, în conformitate cu dispozițiile cadrului juridic relevant și ale contractului de concesiune de servicii. Rolul de supraveghere al Comisiei este exercitat prin intermediul unor instrumente diverse, inclusiv examinarea observațiilor auditorilor, rapoarte financiare trimestriale și anuale, rapoarte trimestriale, propuneri bugetare, precum și planuri strategice și de marketing. Aspectele financiare sunt discutate în mod regulat cu reprezentanții registrului în cadrul reuniunilor trimestriale și al celor la nivel operațional. La începutul operațiunilor legate de TLD .eu, veniturile generate de numărul mare de înregistrări de domenii erau în mod semnificativ mai ridicate decât costurile registrului. Surplusurile anuale rezultate au fost transferate la bugetul UE. Registrul a redus progresiv diferitele taxe plătite de operatorii de registru ai EURid. În februarie 2012, în urma derulării de către registru a unor consultări interne și externe, atât taxele pentru reactivare, cât și cele pentru transfer din carantină au fost aliniate la nivelul EUR 4. Ca urmare a creșterii portofoliului legat de numele de domeniu, veniturile generate din reînnoirile de nume de domeniu au înregistrat la rândul lor o creștere. Pentru a-și respecta în continuare obligația contractuală de a lucra la preț de cost, registrul a decis să modifice taxa pentru reînnoire și prelungire a termenului unui nume de domeniu de la 4,00 EUR la 3,75 EUR începând cu 1 ianuarie 2013. Principalele aspecte financiare din cadrul registrului au rămas stabile în 2011 și 2012. Veniturile și costurile înregistrate de registru au fost de aproximativ 13 milioane EUR pentru ambele exerciții. Prin urmare, rezultatul financiar net a fost mai echilibrat decât în anii precedenți, cu un surplus în beneficiul bugetului UE de 772 892 EUR pentru exercițiul financiar 2011 și de 443 117 EUR pentru 2012. Evoluțiile costurilor bugetate și ale celor reale ale registrului au fost supravegheate îndeaproape de către Comisie, în special în ceea ce privește costurile legate de marketing (2,8 milioane EUR în 2011 și 2,7 milioane EUR în 2012) și resurse umane (4,0 milioane EUR în 2011 și 4,4 milioane EUR în 2012). Creșterea costurilor a fost justificată de necesitatea de a îmbunătăți calitatea serviciului și nivelul de securitate. Registrul deține patru tipuri de rezerve financiare: rezerve pentru depreciere, investiții, pasivul social și datoriile legale. Pe parcursul perioadei de raportare, nivelul total al rezervelor a rămas stabil: 5,4 milioane EUR în 2011 și 5,0 milioane EUR în 2012. La sfârșitul anului 2012, suma totală a rezervelor a fost repartizată între rezerva pentru depreciere (1 milion EUR), rezerva pentru investiții (0,5 milioane EUR), rezerva pentru pasivul social (2,7 milioane) și rezerva pentru datoriile legale (0,8 milioane). De asemenea, a fost adăugat un provizion de 150 000 EUR pentru a promova și stimula soluționarea alternativă a litigiilor. 5.4. Continuitatea, reziliența și calitatea activității 5.4.1. Continuitatea activității La 12 decembrie 2012, pentru a-și testa capacitățile de gestionare a situațiilor de criză, EURid a derulat cu succes un exercițiu neanunțat de planificare a continuității activității (BCP). Exercițiul s-a axat pe transferul EPP, al serviciilor extranet, DAS și WHOIS ale operatorului de registru de la un centru de date către un alt centru și invers. Impactul asupra infrastructurii operatorului de registru a fost minim – o întrerupere temporară de aproximativ 15 minute –, cu condiția ca operatorii de registru să fi implementat cele mai bune practici EURid introduse în cadrul exercițiului BCP din 2011. Utilizarea numelor de domeniu complet calificate (FQDN) pentru serviciile operatorului de registru a garantat un mecanism transparent de transfer automat pe durata realizării transferului. În urma simulării unei probleme în cadrul centrului principal de date, EURid a fost transferat automat către cel de-al doilea centru de date prin intermediul unei actualizări a DNS. După propagarea modificării, serviciile corecte ale operatorilor de registru au fost accesibile în zece minute, cu condiția ca aceștia să utilizeze FQDN (în caz contrar, a fost necesară o actualizare manuală). După două ore, EURid a actualizat FQDN încă o dată pentru a le direcționa către centrul de date principal. Treptat, sistemele au fost transferate automat înapoi către centrul de date principal odată cu preluarea FQDN de către serverele DNS ale operatorilor de registru .eu. Întregul exercițiu a fost auditat de către PricewaterhouseCoopers. 5.4.2. Securitate EURid a organizat seminarii de formare[15] pentru operatorii de registru .eu cu scopul de a îi încuraja să promoveze DNSSEC (protocol menit să protejeze utilizatorii de internet împotriva datelor DNS false) în rândul clienților acestora care, la rândul lor, să difuzeze protocolul altor actori din domeniul internetului (furnizori de servicii de internet, administratori de site etc.). O așa-numită reducere DNSSEC (o reducere de 0,02 EUR a taxei pentru numele de domeniu pe nume de domeniu semnat în mod corect pe lună) a fost introdusă în 2013 pentru a sprijini și mai mult punerea în aplicare a DNSSEC la nivelul operatorilor de registru. 5.4.3. Phishing și alte activități rău intenționate Registrul ia măsuri pentru a contracara zilnic phishing-ul și alte forme de comportament online rău intenționat[16]. Se verifică, în special, dacă numele de domeniu sunt conforme cu criteriile de eligibilitate[17], iar noile înregistrări sunt supuse zilnic controlului pentru detectarea structurilor suspecte sau a altor anomalii. De asemenea, organizații private din domeniul securității sau autorități publice[18] informează zilnic registrul cu privire la comportamente rău intenționate suspectate sau dovedite. În consecință, un nume de domeniu suspect poate fi retras. În perioada de raportare, numărul numelor de domeniu suspecte care au fost retrase a scăzut dramatic ca urmare a acțiunilor întreprinse de registru: de la 2 în ianuarie 2011 (comparativ cu 81 în ianuarie 2010) la niciun domeniu retras în cel de-al patrulea trimestru din 2012[19]. De asemenea, registrul și-a consolidat dialogul cu autoritățile de aplicare a legii pentru a preveni și a combate posibilele abuzuri în cadrul sistemului .eu. Aceasta a condus la încheierea unui memorandum de înțelegere între Comisie, CERT-eu și EURid, semnat în octombrie 2012. 5.5. Profilul utilizatorului .eu Consumatorii înregistrează domenii .eu cu diverse scopuri (afaceri, activități sociale, prezența instituțiilor pe internet etc.). Cel mai recent raport[20] privind utilizarea site-urilor cu TLD .eu arată că aproximativ 31,4 % dintre acestea se referă la activități economice. Pentru al treilea an consecutiv, .eu a demonstrat un profil economic puternic, confirmându-și poziția unică de TLD pentru afaceri și IMM-uri cu o dimensiune transfrontalieră. Raportul concluzionează că domeniile generice de prim nivel mai vechi (gTLD) au în continuare profiluri distincte. Exemplul cel mai important în acest sens este .org, care are un procent ridicat de site-uri de comunități. În această privință, gTLD-urile sunt diferite de domeniile naționale de prim nivel (ccTLD), care sunt toate utilizate în scopuri foarte similare. TLD .eu are foarte multe lucruri în comun atât cu ccTLD-urile, cât și cu anumite gTLD-uri (în special, .net, dar și .biz și .com). 5.6. Proceduri judiciare și litigii cu privire la numele de domeniu 5.6.1. Acțiuni înaintate Tribunalului și Curții de Justiție a Uniunii Europene Tribunalul: niciuna Curtea de Justiție a Uniunii Europene: 1 hotărâre preliminară Curtea de Apel din Bruxelles a adresat două întrebări CJUE în cauza „lensworld.eu”– cauza C-376/11 Pie Optiek/Bureau Gevers. La 19 iulie 2012, CJUE a hotărât că: „Articolul 12 alineatul (2) al treilea paragraf din Regulamentul (CE) nr. 874/2004 al Comisiei din 28 aprilie 2004 de stabilire a normelor de politică publică privind punerea în aplicare și funcțiile domeniului de nivel superior «.eu» și a principiilor de înregistrare trebuie interpretat în sensul că, în situația în care dreptul anterior în cauză este un drept asupra unei mărci, sintagma «titulari de drepturi anterioare» nu vizează o persoană care a fost autorizată de titularul mărcii în cauză numai să înregistreze, în nume propriu, dar pe seama acestui titular, un nume de domeniu identic sau similar cu acea marcă, fără ca persoana respectivă să fie însă autorizată să utilizeze în scopuri comerciale marca în conformitate cu funcțiile sale specifice.” Pronunțarea deciziei definitive de către Curtea de Apel din Bruxelles este așteptată în toamna anului 2013. 5.6.2. Procedura de soluționare alternativă a litigiilor Orice litigiu între deținătorii unor nume de domeniu .eu sau orice contestații împotriva deciziilor luate de registrul .eu pot fi transmise organismului responsabil cu soluționarea alternativă a litigiilor (SAL)[21] — Curtea de Arbitraj de la Praga (Curtea Cehă de Arbitraj sau CCA) [22]. Majoritatea plângerilor sunt introduse împotriva titularilor numelor de domeniu .eu. Aceasta se datorează faptului că orice parte care consideră că înregistrarea este speculativă sau abuzivă în conformitate cu articolul 21 din Regulamentul (CE) nr. 874/2004, poate iniția proceduri de soluționare alternativă a litigiilor împotriva titularului numelui de domeniu. În ultimii doi ani, au fost introduse, în medie, 12 proceduri pe trimestru[23] (a se vedea anexa 3). În 2011, CAC a pronunțat 52 de decizii. 73 % dintre plângeri au fost acceptate. În 2012, CAC a pronunțat 44 de decizii. 81 % dintre plângeri au fost acceptate. Tarifele percepute pentru procedurile de soluționare alternativă a litigiilor se bazează pe principiul recuperării costurilor[24]. La 27 iunie 2012, Curtea Cehă de Arbitraj (CAC) și registrul .eu au anunțat o reducere specială a taxei, pentru a face procesul de soluționare alternativă a litigiilor privind .eu și mai accesibil publicului european. Costul unei proceduri de bază a fost redus cu 50 % de la 1 iulie 2012. Măsura a venit ca răspuns la recomandările formulate în cadrul unui audit extern al serviciului SAL .eu („Procedura de soluționare alternativă a litigiilor .eu funcționează bine, dar, conform auditului, o reducere a taxei ar crește și mai mult vizibilitatea serviciului și ar îmbunătăți accesul”). De la introducerea taxei reduse în iulie 2012, numărul mediu de cazuri de soluționare alternativă a litigiilor introduse pe lună a crescut cu 80 %. 5.6.3. Proceduri judiciare În perioada de referință, EURid a fost parte în următoare cauze: Zheng: Zheng a atacat o hotărâre a Tribunalului de Primă Instanță din Bruxelles. Cererea a fost respinsă de Curtea de Apel din Bruxelles prin decizia sa din 21 septembrie 2010. În urma încheierii definitive a cauzei în instanță în 2011, numele de domeniu deținute de Zheng (peste 9 000) au fost eliberate pentru înregistrare generală la 24 octombrie 2011. Cauza este închisă. Ovidio: Părțile au ajuns la o înțelegere în februarie 2011 care a fost înregistrată în mod oficial de către Tribunalul de Primă Instanță din Bruxelles în timpul finalizării tuturor procedurilor pendinte, la 9 septembrie 2011. Ca parte a înțelegerii, Ovidio a plătit 45 000 EUR către EURid. Cauza este închisă. Topeu (a.o. sex.eu): Decizia Curții de Apel din Bruxelles a fost notificată societății ungare Sex Bt la 4 august 2011. Termenul de introducere a unei căi de atac s-a încheiat la 4 decembrie 2011, iar la 6 decembrie 2011 decizia Curții de Apel din Bruxelles a devenit definitivă. La 12 decembrie 2011, EURid a activat numele de domeniu SEX.eu în numele primului solicitant Sunrise selectat, Yellow Register On Line AB (a cărui solicitare a fost inițial acceptată, dar, ca urmare a acțiunii pendinte în instanță, numele de domeniu nu a fost niciodată activat până la momentul respectiv). Cauza este închisă. 6. Înregistrarea în cadrul EMAS În 2011, EURid a inițiat procedura pentru a deveni primul registru din Europa certificat EMAS[25]. Procesul de înregistrare a fost finalizat la 23 mai 2012. Numărul de înregistrare este BE-VL-000016. EURid a început să informeze toate părțile interesate cu privire la angajamentul său în ceea ce privește un internet mai ecologic prin intermediul unei serii de inițiative. Un eveniment a fost organizat la sediul Parlamentului European din Strasbourg, în perioada 21-23 mai 2012, pentru a lansa înregistrarea EURid în cadrul EMAS[26]. 7. Concluzii Modelul TLD .eu a fost pus în aplicare cu succes și funcționează în mod eficient. În ultimii doi ani, TLD .eu și-a consolidat poziția în rândul celor mai mari și mai populare domenii de prim nivel din Europa și din întreaga lume. Acesta continuă să aibă succes în pofida creșterii continue, deși într-un ritm mai lent, a celor 27 de TLD-uri naționale în statele membre și a disponibilității TLD-urilor generice precum .com și .org. Când prezentul raport va fi trimis Parlamentului European și Consiliului, Croația va fi cel de-al 28-lea membru al Uniunii Europene. ICANN nu a finalizat încă modificările aduse procedurii de evaluare a seriilor IDN ccTLD care să permită reevaluarea seriilor respinse (.ευ în limba greacă, din cauza presupusei similarități care o face ușor de confundat cu alte serii). Comisia a invitat ICANN să finalizeze procesul cât mai curând posibil. Aceasta a precizat în mod clar că viitoarele norme de instituire a unei proceduri „permanente” de solicitare a IDN-urilor ar trebui concepute astfel încât să se evite orice întârziere nejustificată. Acesta este unul dintre aspectele de politică publică pe care Comisia va continua să le ridice în cadrul Comitetului consultativ guvernamental care oferă consiliere ICANN. Situația financiară a registrului a rămas stabilă în 2011 și 2012. Sistemul de soluționare alternativă a litigiilor în competența Curții Cehe de Arbitraj contribuie la protejarea drepturilor solicitanților în toate limbile oficiale ale UE. Comisia monitorizează utilizarea efectivă a sistemului. În urma recomandărilor formulate de auditori, EURid a pus în aplicare o reducere a taxei pentru soluționarea alternativă a litigiilor cu scopul de a asigura o mai bună accesibilitate a procedurilor de soluționare alternativă a litigiilor pentru persoanele fizice și IMM-urile care au motive să considere că numele lor de domeniu .eu au fost înregistrate în mod abuziv de către terți. În anii următori, registrul ar trebui să depună eforturi pentru consolidarea și dezvoltarea percepției TLD .eu în rândul diferitelor grupuri-țintă, cu scopul de a-și extinde pătrunderea pe piața europeană a numelor de domeniu și de a-și consolida popularitatea în rândul publicului. Stabilitatea și securitatea serviciilor asociate TLD .eu trebuie să fie asigurate în conformitate cu cele mai înalte standarde în domeniu. Având în vedere natura dinamică a mediului TLD, registrul ar trebui să mențină și să extindă în continuare dialogul și schimburile cu comunitatea europeană și internațională din domeniul internetului. Comisia va continua să coopereze strâns cu registrul în conformitate cu dispozițiile cadrului juridic. ANEXE AnEXA 1: Primele TLD-uri la nivel mondial la 31 martie 2013 Sursă: Raportul intermediar al EURid pentru primul trimestru al anului 2013 ANEXA 2: Înregistrări de domenii .eu pe trimestru ANEXA 3: Prezentare a deciziilor Curții Cehe de Arbitraj în cauzele privind domeniul „.eu” Decizii pronunțate în cadrul procedurilor de soluționare alternativă a litigiilor || 2011 || 2011 respinse || acceptate || plângere deficitară || altele (retragere; înțelegere) || decizii pe lună Ianuarie || || 2 || || || 2 Februarie || 1 || 7 || || || 8 Martie || || 3 || 1 || 2 || 6 Aprilie || || 3 || 2 || || 5 Mai || 1 || 3 || || || 4 Iunie || 1 || 3 || || 1 || 5 Iulie || || 5 || || || 5 August || || 1 || 1 || 1 || 3 Septembrie || || 2 || 1 || || 3 Octombrie || 1 || 4 || || || 5 Noiembrie || || 1 || || 1 || 2 Decembrie || || 4 || || || 4 Total || 4 || 38 || 5 || 5 || Număr total de decizii pe an || 52 Plângeri acceptate || 73 % Decizii pronunțate în cadrul procedurilor de soluționare alternativă a litigiilor || 2012 || 2012 respinse || acceptate || plângere deficitară || altele (retragere; înțelegere) || decizii pe lună Ianuarie || || 2 || 1 || 1 || 4 Februarie || || 2 || 1 || || 3 Martie || || 8 || || || 8 Aprilie || || 3 || || 1 || 4 Mai || || 7 || || || 7 Iunie || || 1 || 1 || || 2 Iulie || || || || || 0 August || || || || || 0 Septembrie || || 3 || || || 3 Octombrie || 2 || 3 || || || 5 Noiembrie || || 3 || || || 3 Decembrie || 1 || 4 || || || 5 Total || 3 || 36 || 3 || 2 || Număr total de decizii pe an || 44 Plângeri acceptate || 81 % ANEXA 4: Numărul total al numelor de domeniu .eu în funcție de țara solicitantului Sursă: Raportul intermediar al EURid pentru primul trimestru al anului 2013 ANEXA 5: Domenii .eu la o mie de locuitori Sursă: Raportul intermediar al EURid pentru primul trimestru al anului 2013 ANEXA 6: Înregistrări de IDN-uri în cadrul TLD .eu Trimestru || Nume IDN || Procent T4 2009 || 56 036 || 1,8 % T1 2010 || 62 609 || 1,9 % T 2 2010 || 65 109 || 2,0 % T 3 2010 || 67 074 || 2,1 % T 4 2010 || 57 826 || 1,7 % T 1 2011 || 56 961 || 1,7 % T 2 2011 || 58 424 || 1,7 % T 3 2011 || 58 332 || 1,7 % T 4 2011 || 56 699 || 1,6 % T 1 2012 || 58 455 || 1,6 % T 2 2012 || 60 681 || 1,7 % T 3 2012 || 61 752 || 1,7 % T 4 2012 || 58 211 || 1,6 % T 1 2013 || 57 157 || 1,5 % Sursă: Raportul intermediar al EURid pentru primul trimestru al anului 2013 [1] COM(2007) 385 final, Comunicare a Comisiei către Parlamentul European și Consiliu – Raport privind implementarea, funcționarea și eficacitatea domeniului de nivel 1 „.eu” (6 iulie 2007). [2] COM(2009) 303 final, Raport al Comisiei către Parlamentul European și Consiliu privind punerea în aplicare, funcționarea și eficacitatea domeniului de prim nivel „.eu” (26 iunie 2009). [3] COM(2011) 616 final, Raport al Comisiei către Parlamentul European și Consiliu privind punerea în aplicare, funcționarea și eficacitatea domeniului de nivel superior .eu (5 octombrie 2011). [4] Regulamentul (CE) nr. 1137/2008 al Parlamentului European și al Consiliului din 22 octombrie 2008 de adaptare la Decizia 1999/468/CE a Consiliului a anumitor acte care fac obiectul procedurii prevăzute la articolul 251 din tratat, în ceea ce privește procedura de reglementare cu control – Adaptare la procedura de reglementare cu control – Partea întâi (JO L 311, 21.11.2008, p. 1). [5] Regulamentul (CE) nr. 1654/2005 al Comisiei din 10 octombrie 2005 (JO L 266, 11.10.2005, p. 35), Regulamentul (CE) nr. 1255/2007 al Comisiei din 25 octombrie 2007 (JO L 282, 26.10.2007, p. 16) și Regulamentul (CE) nr. 560/2009 al Comisiei din 26 iunie 2009 (JO L 166, 27.6.2009, p. 3). [6] Decizia Comisiei din 21 mai 2003 privind desemnarea registrului domeniului de prim nivel „.eu”. [7] A se vedea considerentele 9 și 12, articolul 2 litera (a), articolul 3 alineatul (1) litera (c), articolul 3 alineatul (2) din Regulamentul (CE) nr. 733/2002. [8] ICANN (Internet Corporation for Assigned Names and Numbers) este un organism privat fără scop lucrativ. Pentru mai multe informații, a se vedea: http://www.icann.org/. [9] Pentru mai multe informații cu privire la procedura accelerată, a se vedea: http://www.icann.org/en/topics/idn/fast-track/. [10] Cipru și Grecia (octombrie 2008); Bulgaria (februarie 2009). [11] Articolul 3 alineatul (1) litera (b) din Regulamentul (CE) nr. 733/2002. [12] Pentru mai multe informații cu privire la EURid, a se vedea: http://www.eurid.eu/en/about-us [13] A se vedea articolul 3 alineatul (4) din Regulamentul (CE) nr. 733/2002. [14] Facebook (EUregistry), Twitter (@Euregistry), YouTube (Europeanregistry). [15] Trei seminarii au fost organizate în 2012: 17 aprilie, Bratislava; 11 mai, Milano; 31 iulie, Budapesta. [16] „Phishing” înseamnă dobândirea de informații financiare și de informații cu caracter personal (nume de utilizator, parole etc.) prin mijloace înșelătoare precum e-mailurile frauduloase sau copii ale site-urilor legitime. „Warehousing” constă în „păstrarea” numelor de domeniu în vederea revânzării la un preț mai ridicat. „Cyber-squatting” înseamnă înregistrarea, vânzarea frauduloasă sau folosirea unei mărci comerciale a unei părți terțe într-un nume de domeniu cu rea credință și cu intenția de a profita de renumele unei mărci aparținând altcuiva. Cyber-squatter-ii revând numele de domeniu în cauză titularului mărcii comerciale la un preț ridicat. „Domainers” este un termen comun care desemnează speculanții de nume de domeniu. [17] Pentru criteriile de eligibilitate, a se vedea articolul 4 alineatul (2) litera (b) din Regulamentul (CE) nr. 733/2002. Registrul are dreptul de a verifica validitatea unei înregistrări (articolul 3 din Regulamentul nr. 874/2004). Politica de înregistrare prevede ca datele cu caracter personal furnizate de solicitantul înregistrării să fie complete și corecte, iar adresa de e-mail utilizată pentru comunicarea cu registrul să fie funcțională, registrul rezervându-și dreptul de a revoca numele de domeniu în cazul în care adresa este nefuncțională. [18] De exemplu, Internet Identity, Arbor Network, MarkMonitor, Federal Computer Crime Unit (FCCU) din Belgia, Internal Revenue Service (IRS) al Departamentului de Trezorerie din SUA. [19] A se vedea Raportul EURid pentru trimestrul 4 din 2012, disponibil la adresa: http://www.eurid.eu/files/publ/quarterly_2012_Q4.pdf [20] „Website usage trends among top-level domains”, noiembrie 2011,disponibil la adresa eurid.eu/insights. [21] A se vedea articolul 4 alineatul (2) litera (d) din Regulamentul (CE) nr. 733/2002, precum și considerentul 15 și articolele 22 și 23 din Regulamentul (CE) nr. 874/2004 al Comisiei. [22] Memorandum de înțelegere (2005) între EURid și Curtea Cehă de Arbitraj de pe lângă Camera Economică a Republicii Cehe și Camera Agricolă a Republicii Cehe. [23] Numărul de cazuri de soluționare alternativă a litigiilor aduse în atenția CAC a scăzut semnificativ din 2006, de la aproximativ 200 de cazuri pe trimestru până la nivelul actual. [24] A se vedea articolul 4 alineatul (2) litera (d) din Regulamentul (CE) 733/2002. [25] Sistemul de management de mediu și de audit al UE (EMAS) este un instrument de management destinat întreprinderilor și altor organizații în vederea evaluării, raportării și îmbunătățirii performanțelor lor de mediu. [26] Mai multe informații privind angajamentul în materie de protecție a mediului al EURid sunt disponibile la adresa: http://www.eurid.eu/en/about-us/going-green.